OBH 6331/1998.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása

Panaszos az országgyűlési biztoshoz intézett beadványában sérelmezte, hogy a részére édesanyja deportálás során történt életvesztése miatt megállapított kárpótláshoz - "A kárpótlás összegéről, a kifizetés rendjéről, határidejéről, ütemzéséről...." szóló külön törvény határidőben történő megalkotásának elmulasztása miatt - nem juthat hozzá. 

Mivel a rendelkezésemre álló adatok alapján a jogbiztonság (Alkotmány 2. § (1) bekezdés) megsértésére lehetett következtetni, az ügyben vizsgálatot rendeltem el.

Megállapított tényállás

Panaszos - édesanyjának a deportálás ideje alatt, 1945. április 15-én történt elhalálozása miatt, az 1997. évi XXIX. törvénnyel módosított 1992. évi XXXII. törvény 2. § (1) bekezdésének d) pontja alapján -  kárpótlás megállapítását kérte a törvényes határidőben. 

Az Országos Kárrendezési és Kárpótlási Hivatal (OKKH) a 22-3036187-5009278/1-1998. számú és 1998. III. 9-én kelt határozatával megállapította, hogy panaszos - édesanyja életének deportálás ideje alatt történt elvesztése  miatt - ..."egyösszegű kárpótlásra jogosult". 

A hivatkozott határozat rögzíti, hogy "Az igénylőt a kárpótlás teljes összege illeti meg." A határozat egyebekben úgy rendelkezik, hogy "A kárpótlás összegét megállapító törvény hatályba lépését követő 15 napon belül megkeresem a Nyugdíjfolyósító Igazgatóságot, hogy az egyösszegű kárpótlást a kárpótlás összegét megállapító törvény szerint az igénylőnek fizesse ki."

Ez utóbb említett törvény - mert megalkotására még nem került sor - a mai napig sem lépett hatályba.  

A jogszabályi háttér és a vizsgálat megállapításai

Az 1997. évi XXIX. törvénnyel módosított - az életüktől és szabadságuktól politikai okból jogtalanul megfosztottak kárpótlásáról szóló - 1992. évi XXXII. törvény 2. §-ának (1) bekezdésének d) pontja úgy szól, hogy: "Egyösszegű kárpótlás jár az élet elvesztéséért, ha a sérelmet szenvedett a deportálás       (2/A. §) ..... ideje alatt halt meg". 

Az 1997. évi XXIX. törvény 14. §-ának (7) bekezdése azt rendeli, hogy: "A Tv. 2. §-ának (2) bekezdésében említett törvényre vonatkozó javaslatot a Kormánynak a kárpótlási igény bejelentésére szolgáló határidő [7. § (2) bekezdés] elteltét követő 3 hónapon belül kell az Országgyűlés elé terjesztenie."
E rendelkezés értelmében a Kormánynak - az 1992. évi XXXII. törvény 2. § (2) bekezdésében írt törvényjavaslatot - 1998. I. 7. napjáig kellett volna az Országgyűlés elé terjeszteni. 

Az 1998. évi XXXIII. törvény 66. §-a azonban az 1997. évi XXIX. törvény    14. §-a (7) bekezdésében írt 3 hónapos határidőt 12 hónapra módosította. E módosítással megállapított határidő is azonban 1998. X. 7. napján lejárt anélkül, hogy a külön törvény megalkotásra került volna. 

A panaszolt törvény megalkotásának hiánya akadálya annak, hogy panaszos részére az OKKH által közigazgatási határozattal már megállapított kárpótlást kiszolgáltassák. Ugyanis panaszos csak akkor juthat a részére közigazgatási határozattal megállapított kárpótláshoz, ha az Országgyűlés a törvényben vállalt kötelezettségének megfelelően, a már hivatkozott külön törvényt megalkotja. 

A mulasztás sérti a jogbiztonság alkotmányos elvét (Alkotmány 2. § (1) bekezdés), s ezáltal a felhívott alkotmányos joggal kapcsolatban visszásságot idéz elő. Az előidézett alkotmányos visszásság megszüntetése érdekében a következő ajánlást teszem:

Ajánlás

Az 1993. évi LIX. törvény 21. §-ának (1)-(3) bekezdésére való hivatkozással felkérem az Igazságügyi minisztert, - hogy haladéktalanul intézkedjen az 1992. évi XXXII. törvény 2. § (2) bekezdésében írtaknak megfelelő törvényjavaslatnak az Országgyűlés elé való terjesztésére, továbbá - arra, hogy ajánlásommal kapcsolatos érdemi álláspontjáról és tervezett, vagy megtett intézkedéséről, ajánlásom kézhezvételétől számított 30 napon belül tájékoztatni szíveskedjék. 

Jelentésem egy példányának megküldésével az Országgyűlés elnökét, a Miniszterelnököt, az Igazságügyi minisztert, valamint Panaszost is tájékoztattam. 

Budapest, 1998. november 27.

Gönczöl Katalin